قضية وفاة الطفلة إخلاص لي كانت مختفية عن منزل أسرتها هادي أكثر من خمسطاش اليوم، مازال غامضة ومامفهوم فيها والو. مصادر خاصة قالت ل”كود”، أن الجثة مازال مادارولها التشريح لحدود الساعة واخا تم نقلها منتصف نهار اليوم للمستشفى الحسني بالناظور، وزادت ذات المصادر أنه الجثة ماغاديش تتقاس حتى تصدر أوامر النيابة العامة، اللي راهم دابا مرونين مع التحقيق فالقضية. ولحدود الساعة إدارة المستشفى الحسني والدرك الملكي بالدريوش يرفضون الادلاء بأي تصريح بسباب سرية التحقيق لي متواصل لحدود الساعة. مصدر مطلع قال ل”كود”، أن المعاينة الاولية على الجثة أوضحت وجود آثار زرقاء على رجليها وفشنايفها، لكن لا وجود لأي تعفن لي كان ممكن يبان على الجثة لو ماتت قبل أسبوع ولو الجو بارد، ما يعني أن الطفلة تقدر تكون ماتت بعد إختفاءها بمدة. نفس المصدر قال أنه لا يوجد أي آثار عنف على الضحية، وهادشي لي كيعقد القضية، لأنه يلا الوفاة جديدة وطبيعية غاتكون الطفلة بقات كتعاني لمدة طويلة، أما يلا كانت بفعل فاعل فإنه خاف من الحملة الكبيرة لي دارت ودار الجريمة ديالو باش يفلت من العقاب. أحد المصادر المقربة من التحقيق قال ل”كود”، أن جميع ما يتم تداوله مجرد تكهنات، والحقيقة غادي تبان بسباب الجهود لي كاديرها جميع المؤسسات لي واقفة على القضية، ويلا كانت بفعل فاعل غادي يتشد، ويلا كانت وفاة طبيعية غادي تبان. 
قضية إخلاص مازال فيها غموض كبير. التشريح مازال مادارش ومصدر كيقول الوفاة جديدة